  Майя Бывальцева Удмуртиысь йӧскалык театрысь артистъёс Максим Григорьев, Иван Плотников, Алексей Котков, Роман Болтачев, Вадим Дмитриев, Даниил Вахрушев удмурт кылын кинокомедия пуктыны дасясько. Али фильмлэсь тизерзэ кылдытон понна коньдон люканы кутскизы. Со сярысь Максим Григорьев «ВКонтакте» мерлыко вотэсысь бамаз ивортӥз. Коньдон сценариез йылаз-пумаз вуттыны, раскадровка лэсьтыны, съёмочной группа кылдытыны, реквизит но костюмъёс басьтыны, съёмка нуон инты понна арендалы но трос мукетызлы мыноз Максим Григорьев, Удмуртиысь йӧскалык театрысь артистУжпум – 34 нунал ӵоже 78 сюрс манет пала люканы. Мылкыд карисьёс котькӧня  быгато, со понна кузьым басьтыны луонлык вань. Пусъем дырлы чаклам коньдон ӧз ке люкаськы, со дырозь вуэмзэ берен сётӥсьёслы берыктозы.  Мар сярысь кино? Пудо возьмась, комбайнёр но суд улэ шедьылэм мурт коньдонлы туж кулэясько. Вань амалъёсты эскерыса, соос банкысь коньдон таланы малпало… «Кин кызьы узырме, яке Ограбление по-удмуртски» фильм котькуд адямилэн быръёнэз но кылкутонэз сярысь. Туж секыт югдуре вуон но йыртэмасез шонере уг потты шуыса. Фильмез Ижкарын но со котырын снимать карозы. Сценарийлы инъет артистъёсын ик гожтэм «Кин кызьы узырме» пьеса луэ, со «2018-тӥ арын удмурт кылын тужгес кужмоез чеберлыко литература уж» вожвылъяськонын вормиз вал. Нырысь ик пиос соя спектакль пуктыны кариськизы, 2019-тӥ арын декорациос лэсьтыны, репетировать карыны ӧдъязы. 2020-тӥ арын Россиысь театр удысын ужасьёслэн огазеяськонзы юрттэмен радиоспектакль гожтӥзы. 2021-тӥ арын эшлыко команда борды режиссёр сямен Дмитрий Могучев (режиссёр, продюсер, Кинематограф но театр искусствоя Н. С. Михалков нимо академиез йылпумъясь) итӥськиз. Озьы пьесалэсь киносценарий лэсьтыны кутскизы. Кинокомедиез 2022-тӥ арын толалтэ возьматыны чакламын. Тегъёс: Ижкар кино Удмуртия удмурткыл коньдон  